
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη τα προηγούμενα ψηφίσματά του σχετικά με το Ιράν,
–	έχοντας υπόψη το άρθρο 150 παράγραφος 5 και το άρθρο 136 παράγραφος 4 του Κανονισμού του,
Α.	λαμβάνοντας υπόψη ότι η κοινότητα των Μπαχάι, η οποία αποτελείται από 300 000 μέλη και δεν είναι συνταγματικά αναγνωρισμένη, υφίσταται συστηματικές διώξεις στο πλαίσιο του ιρανικού μνημονίου του 1991, στις οποίες συμπεριλαμβάνονται, μεταξύ άλλων, αυθαίρετες συλλήψεις και φυλακίσεις, βίαιες εξαφανίσεις, άρνηση αξιοπρεπούς ταφής, δήμευση περιουσιακών στοιχείων, άρνηση πρόσβασης σε παιδεία και απασχόληση και υποκίνηση μίσους από κρατικά ελεγχόμενα μέσα ενημέρωσης·
Β.	λαμβάνοντας υπόψη ότι οι ιρανικές αρχές εντείνουν συνεχώς την καταστολή κατά της κοινότητας των Μπαχάι μέσω μαζικών κρατήσεων, εσπευσμένων δικών και χαλκευμένων κατηγοριών κατασκοπείας και συνεργασίας με ξένες οντότητες·
Γ.	λαμβάνοντας υπόψη ότι το 2024 περίπου 1 200 Μπαχάι βρέθηκαν αντιμέτωποι με νομικές διαδικασίες ή φυλάκιση, τα δε δύο τρίτα των κρατουμένων είναι γυναίκες, ενώ 16 γυναίκες στο Hamadan και το Ισπαχάν έχουν καταδικαστεί σε 129 έτη συνολικά και έχουν υποστεί βασανιστήρια και σοβαρές παραβιάσεις της ορθής διαδικασίας·
Δ.	λαμβάνοντας υπόψη ότι οι αρχές έχουν βεβηλώσει νεκροταφεία των Μπαχάι, μεταξύ άλλων στην Τεχεράνη, στο Ahvaz, στο Rafsanjan, στο Kerman και στο Hamadan·
1.	καταδικάζει απερίφραστα τις κλιμακούμενες διώξεις κατά της κοινότητας των Μπαχάι και τη συστημική καταστολή όλων των θρησκευτικών και εθνοτικών μειονοτήτων και των γυναικών· καλεί το Ιράν να σταματήσει αμέσως όλες τις διακρίσεις, τις παρενοχλήσεις, τις κρατήσεις, τη δήμευση περιουσιακών στοιχείων και τις παραβιάσεις των θεμελιωδών δικαιωμάτων·
2.	παροτρύνει το Ιράν να απελευθερώσει αμέσως όλα τα άτομα που κρατούνται λόγω της θρησκείας ή των πεποιθήσεών τους και επειδή υπερασπίζονται τα ανθρώπινα δικαιώματα, καθώς και τα άτομα που κρατούνται με κατηγορίες βλασφημίας για θέματα πίστης ή υπονόμευσης της εθνικής ασφάλειας, και να σταματήσει τις παρενοχλήσεις και τις βιαιοπραγίες κατά θρησκευτικών κοινοτήτων·
3.	εκφράζει τη βαθιά του ανησυχία για τη στοχοποίηση γυναικών Μπαχάι, οι οποίες υφίστανται θρησκευτικές και έμφυλες διώξεις, αποτελούν δε τα δύο τρίτα των κρατούμενων Μπαχάι·
4.	ζητεί από τις ιρανικές αρχές να ανατρέψουν τις καταδικαστικές αποφάσεις εις βάρος των Fariba Kamalabadi, Roya Sabet, Anisa Fanaian, Leila Adalati, Nahid Behrouzi, Mahvash Sabet, καθώς και των έξι γυναικών Μπαχάι στο Hamadan, Zarrindokht Ahadzadeh, Farideh Ayyoubi, Noura Ayyoubi, Neda Mohebbi, Jaleh Rezaie και Atefeh Zahedi· ζητεί την απελευθέρωση των Afshin Heyratian και Farhad Fahandej·
5.	καταδικάζει απερίφραστα την αύξηση των εκτελέσεων στο Ιράν· επαναλαμβάνει την έντονη αντίθεσή του στην επιβολή της θανατικής ποινής και παροτρύνει το Ιράν να σταματήσει τη χρήση της ως εργαλείου πολιτικής και θρησκευτικής καταστολής·
6.	καταδικάζει απερίφραστα τη βεβήλωση, την καταστροφή και τη δήμευση νεκροταφείων Μπαχάι και την παρεμπόδιση κηδευτικών τελετών·
7.	παροτρύνει το Ιράν να ανακαλέσει το μνημόνιο του 1991 και να επιτρέψει την πρόσβαση των Μπαχάι στην παιδεία, την απασχόληση και τις βασικές υπηρεσίες, και να σταματήσει τις δημεύσεις περιουσιών, να επιστρέψει όλα τα κατασχεθέντα περιουσιακά στοιχεία και να παράσχει μέσα έννομης προστασίας και αποζημίωση στα θύματα·
8.	καλεί την ΕΕ και τα κράτη μέλη να θίγουν την επιδεινούμενη κατάσταση των ανθρωπίνων δικαιωμάτων στο Ιράν, ιδίως τις παραβιάσεις της θρησκευτικής ελευθερίας, σε κάθε διάλογο με το Ιράν, και να επιβάλουν κυρώσεις σε Ιρανούς δικαστές, εισαγγελείς και αξιωματικούς των υπηρεσιών πληροφοριών που εκτελούν διώξεις κατά των Μπαχάι·
9.	επαναλαμβάνει την έκκλησή του προς το Συμβούλιο να χαρακτηρίσει τον Στρατό των Φρουρών της Ισλαμικής Επανάστασης τρομοκρατική οργάνωση και να επεκτείνει τις κυρώσεις της ΕΕ σε όλα τα μέλη του και σε εκείνους οι οποίοι ευθύνονται για παραβιάσεις των ανθρωπίνων δικαιωμάτων·
10.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην ΑΠ/ΥΕ, στις κυβερνήσεις και τα κοινοβούλια των κρατών μελών, στην Ισλαμική Συμβουλευτική Συνέλευση, στο Γραφείο του Προέδρου και στο Γραφείο του Ανώτατου Ηγέτη της Ισλαμικής Δημοκρατίας του Ιράν.

